Alf van der Hagen

Alf van der Hagen (født 18. mai 1962 i Värnamo, Sverige) er en norsk redaktør og forfatter. Han er cand.mag. fra Universitetet i Oslo (1988) med idéhistorie, statsvitenskap og litteraturvitenskap. Fra 2003 til 2012 var han ansvarlig redaktør og administrerende direktør i ukeavisen Morgenbladet. I hans redaktørtid økte avisens opplag fra 8 255 (2003) til 28 605 (2012). Morgenbladets papiropplag har siden sunket til 26 174 (2017) og 24 502 (2019).Fra 1996 til 2003 var han redaktør i De norske Bokklubbene, der han grunnla bokseriene Bokklubbens Kulturbibliotek (1998), Verdens Hellige Skrifter (2000) og Verdensbiblioteket (2002). Alf van der Hagen satt i redaksjonskomiteen for Verdens Hellige Skrifter, sammen med professor Jens Braarvig og forfatteren Tor Åge Bringsværd, frem til serien ble avsluttet i 2015, etter 85 bind.
Ansatt i NRK radio 1990 til 1995 som redaktør for Kritikertorget. I 1995 var han programleder for en serie med forfatterportretter i NRK fjernsynet: Samtaler i natten. Han utga tre bøker med forfattersamtaler i tidsrommet 1993 til 2000 under samletittelen Dialoger, som mange mener satte en ny standard for litteraturjournalistikk i Norden.I tre bøker på 1990-tallet samarbeidet han med fotografen Tom Sandberg. «Samtalememoaren» En annen Mykle kom i 1994, den første i en sjanger han videreutviklet i fire kritikerroste bøker på 2010-tallet. Han var medredaktør av litteraturtidsskriftet Vagant fra opprettelsen i 1988 til 1994, sammen med blant andre Pål Norheim, Torunn Borge, Johann Grip og Henning Hagerup. I samme periode var han også litteraturkritiker og journalistvikar i Dagbladet og i Vårt Land. 
I 1984 arbeidet han med religionsdialog i Nord-India som utsending for det danske Dialogcentret (ledet av prof. dr. theol. Johannes Aagaard, Aarhus Universitet), her gjorde han bl.a. omfattende intervjuer med Dalai Lama og Moder Teresa. I 2007 og 2008 deltok han som møteleder på de seks første av Abid Rajas «dialogmøter» på Litteraturhuset i Oslo, der minoritetsungdommer møtte myndighetspersoner i til dels svært opphetede diskusjoner.Sammen med bl.a. Linn Ullmann, Brit Bildøen og Hans Gude Gudesen var Alf van der Hagen i 2009 en av stifterne av kunstnersenteret Stiftelsen Bergmangårdene på Fårö, som forvalter eiendommene etter filmregissøren Ingmar Bergman. Han har vært styremedlem i stiftelsen siden 2009.
Fra 2017 styremedlem i Norsk biografisk selskap. Fra 2014 medlem av programrådet for Olavsfestdagene i Trondheim. Fra 2010 til 2015 medlem av det kirkemusikalske utvalget i Oslo domkirke. Alf van der Hagen arbeidet også med musikk- og konsertvirksomhet i perioden 1995 til 1998, som medeier og konsertansvarlig på Gamle Ormelet på Tjøme.


== Bibliografi (egne utgivelser) ==
Dialoger. Samtaler med ti norske forfattere. Forlaget Oktober, 1993 – Les i fulltekst
En annen Mykle. Møter med Jane Mykle. Forlaget Oktober, 1994 – Les i fulltekst
Dialoger 2: Åtte forfattersamtaler. Forlaget Oktober, 1996 – Les i fulltekst
Dialoger 3: Stemmeskifter. Tiden Norsk Forlag, 2000 – Les i fulltekst
Dag Solstad. Uskrevne memoarer. Forlaget Oktober, 2013 ISBN 978-82-495-0880-8
Kjell Askildsen. Et liv. Forlaget Oktober, 2014 ISBN 978-82-495-1526-4
Meningen med livet? Dialoger om tro. Verbum forlag, 2015 ISBN 978-82-543-1322-0
Leseren. En samtale med Henning Hagerup. Forlaget Oktober, 2016 ISBN 978-82-495-1750-3
Håpet er hellig. Nye dialoger. Vårt Land forlag, 2017 ISBN 978-82-93368-43-4
Marvin Halleraker. Satiriker med helvetesangst. Vårt Land forlag, 2018 ISBN 978-82-93368-42-7
Suzanne Brøgger. Samtalememoarer. Forlaget Oktober, 2019 ISBN 978 82 495 2048 0
Oppriktige samtaler. Verbum forlag, 2020 ISBN 9788254314371
Sonja. Samtaler med Dronningen. Forlaget Press, 2021 ISBN 9788232804245


== Bibliografi (redaktør eller forord) ==
Hjerte og forstand. Festskrift til Victor Lind på 60-årsdagen 15. desember 2000. Redaksjon ved Per Bjarne Boym og Alf van der Hagen. Eget forlag, 2000 http://victorlindfest.teks.no/ ISBN 82-995722-0-7 (nettutgave). ISBN 82-995722-1-5 (trykt utgave: print-on-demand)
Journalistikkens mestere. 14 norske journalister introduserer sine forbilder. Redaktører og forord: Jo Bech-Karlsen og Alf van der Hagen. Morgenbladets forlag, 2004 ISBN 82-997066-1-0
Erling Sandmo: Hør! Artikler om klassisk musikk. Utvalg og forord: Alf van der Hagen. Morgenbladets forlag 2005 ISBN 82-997066-0-2
Kimmeridge (psevd. for Knut Stene-Johansen): Smak! Artikler om mat. Utvalg og forord: Alf van der Hagen. Morgenbladets forlag 2006. ISBN 978-82-997066-2-9
La Bohéme. Opera i fire bilder av Giacomo Puccini. Oversatt av Eve-Marie Lund. Forord: Alf van der Hagen. Morgenbladets forlag 2007 ISBN 978-82-997066-3-6
Johannes av Korset: Åndelig sang. Oversatt av Frøydis Wiik. Innledende essay: Alf van der Hagen. Verdens Hellige Skrifter, Bokklubben, 2013. ISBN 978-82-525-8282-6


== Priser ==
Tjøme kommunes kulturpris (med Dorthe Endresen, 1998).
Oslo Redaktørforening: Årets redaktør. (2009)
Kritikerprisen: Årets beste sakprosabok for Dag Solstad. Uskrevne memoarer. (2013)
Nominert til Brageprisen for Kjell Askildsen. Et liv. (2014)
Kjell Askildsen. Et liv utpekt til én av de ti beste norske sakprosabøkene på 2000-tallet, i Morgenbladets, Weekendavisens og Aftonbladets skandinaviske sakprosakåring (2018).


== Referanser ==


== Eksterne lenker ==
Forfatterside på Forlaget Oktober
NRKs samleside for programserien Samtaler i natten